KIRJALLINEN KYSYMYS E-2545/01 esittäjä(t): Graham Watson (ELDR) komissiolle. Indonesialaiseen kristittyjen yhteisöön kohdistuva uhka.



Virallinen lehti nro 093 E , 18/04/2002 s. 0155 - 0155



KIRJALLINEN KYSYMYS E-2545/01 esittäjä(t): Graham Watson (ELDR) komissiolle (19. syyskuuta 2001) Aihe: Indonesialaiseen kristittyjen yhteisöön kohdistuva uhka Onko komissio tietoinen 28 000 pakkosiirretyn kristityn ahdingosta Tentenan kaupungissa Molukeilla? Aikooko Euroopan unioni painostaa Indonesian hallitusta käyttämään voimakeinoja estääkseen pyhää sotaa käyvien muslimitaistelijoiden väkivaltaisuudet kristittyjä kohtaan? Christopher Pattenin komission puolesta antama vastaus (24. lokakuuta 2001) Komissio haluaa vakuuttaa arvoisalle parlamentin jäsenelle olevansa hyvin huolestunut ihmisoikeusongelmien jatkumisesta Molukeilla ja muuallakin Indonesiassa. Komissio seuraa tiiviisti tilanteen kehittymistä saarilla ja ottaa ongelman määrätietoisesti esiin suhteissaan Indonesiaan. Komissio rohkaisee jatkossakin Indonesian viranomaisia tuomaan oikeuteen henkilöt, jotka ovat vastuussa näistä ihmisoikeusloukkauksista. Tässä yhteydessä hiljaisella diplomatialla on tärkeä sija, mukaan luettuna korkeimman tason viralliset yhteydenotot(1). On rohkaisevaa, että yksi Indonesian uuden presidentti Megawati Sukarnoputrin ensimmäisistä teoista on ollut tunnustaa ihmisoikeusloukkaukset, joihin Indonesian viranomaiset ovat aiemmin syyllistyneet, ja esittää niitä koskeva anteeksipyyntö. Kansainvälisen yhteisön enemmistön tapaan komissio katsoo, että Molukkien konflikti on ensisijaisesti Indonesian sisäinen asia ja että ensiksi ja ensisijaisesti siihen pitäisi puuttua Indonesian hallituksen yhdessä kansalaisjärjestöjen, uskonnollisten yhteisöjen ja muiden tahojen kanssa. Eräät uskonnolliset johtajat ovat käynnistäneet yhteiskunnallisen sovitteluprosessin. Komissio seuraa kysymystä jatkossakin tiiviisti. Vaikka Indonesian hallitus ei olekaan pyytänyt sitä toimittamaan tutkijaryhmää selvittämään konfliktin syitä, komissio on kuitenkin osallistunut kahteen alueelle tehtyyn selvitysmatkaan (toinen vuoden 2000 lopussa, toinen vuoden 2001 alussa). Molukkien väestö kärsii suuresti nykytilanteesta. Vaikka Molukeilla esiintyvän väkivallan tosiasiallista laajuutta on erittäin vaikea arvioida, koska uskottavimpienkin lähteiden vahvistaminen on vaikea tehtävä, on valitettavasti kuitenkin perusteltua olettaa, että kuolonuhreja ja loukkaantuneita on erittäin paljon ja että erittäin monet ovat joutuneet siirtymään asuinsijoiltaan. Vuoden 1999 maaliskuusta Molukeilla on käytetty 4 600 000 euroa(2) näiden tapahtumien vaikutusten lieventämiseen. (1) EU on käyttänyt Indonesian kanssa käymäänsä poliittista vuoropuhelua keinona ilmaista huolestuneisuutensa ja rohkaissut Indonesian viranomaisia jatkamaan ponnisteluja turvallisuuden palauttamiseksi, uusien väkivaltaisuuksien estämiseksi ja ratkaisujen etsimiseksi alueellisiin kiistoihin vuoropuhelun avulla, ei voimakeinoin. Indonesiaa on kannustettu toimimaan näin 28. marraskuuta 2000 ja 8. maaliskuuta 2001 annetuissa EU:n puheenjohtajavaltion julkilausumissa, joita vahvistettiin 14. ja 15. toukokuuta 2001 kokoontuneen yleisten asioiden neuvoston virallisissa päätelmissä. (2) Konfliktin alusta alkaen Indonesian ulkopuolelta on saanut toimittaa ainoastaan humanitaarista apua. Vuodesta 1999 Euroopan yhteisön humanitaarisen avun toimisto ECHO on häilyvän turvallisuustilanteen salliessa toteuttanut Molukeilla toimia humanitaarisen tragedian lievittämiseksi. Valtiosta riippumattomien järjestöjen välityksellä apua on annettu konfliktin uhreille, myös maan sisällä asuinsijoiltaan siirtymään joutuneille. Vuoden 1999 maaliskuun ja vuoden 2001 heinäkuun välisenä aikana näihin toimiin käytettiin 4 600 000 euroa.